-----------------------------------------------------------------------
  สรุปสาระสำคัญของสัญญาเกี่ยวกับการได้รับอนุญาตให้ประกอบธุรกิจของกลุ่มบริษัทฯ

  -----------------------------------------------------------------------

1. สัญญาร่วมการงานและร่วมลงทุนฯ ระหว่าง บมจ. ทีโอที (องค์การโทรศัพท์แห่งประเทศไทย
ในขณะนั้น) และ บมจ. ทรู คอร์ปอเรชั่น (บจ. ซี พี เทเลคอมมิวนิเคชั่น ในขณะนั้น) เมื่อวันที่ 2
สิงหาคม 2534 และแก้ไขเมื่อวันที่ 8 กันยายน 2538 โดยสัญญาร่วมการงานและร่วมลงทุนฯ
มีกำหนดเวลา 25 ปี นับแต่วันที่ 31 ธันวาคม 2535 หรือวันที่ ทีโอที
ได้รับมอบอุปกรณ์ในระบบงวดแรกจากบริษัทฯ (วันที่ 29 ตุลาคม 2535)
แล้วแต่วันใดจะถึงกำหนดก่อน (วันที่ 29 ตุลาคม 2535 - วันที่ 29 ตุลาคม 2560)

สัญญาร่วมการงานและร่วมลงทุนฯ มีวัตถุประสงค์เพื่อ
ขยายบริการโทรศัพท์พื้นฐานในพื้นที่เขตโทรศัพท์นครหลวงจำนวน 2 ล้าน และ 6 แสนเลขหมาย
(เป็นไปตามลำดับของสัญญาร่วมการงานและ
ร่วมลงทุนฯ ข้างต้น) โดยลักษณะของสัญญาร่วมการงานและร่วมลงทุนฯ เป็นลักษณะของ
Built-Transfer-Operate (BTO) โดย บริษัท ทรู คอร์ปอเรชั่น จำกัด (มหาชน)
(“บริษัทฯ”) มีหน้าที่ จัดหาและโอนกรรมสิทธิ์ของอุปกรณ์ในระบบให้แก่ บริษัท ทีโอที จำกัด
(มหาชน) (“ทีโอที”) โดยอุปกรณ์ในระบบ ตามสัญญา
ร่วมการงานและร่วมลงทุนฯ ได้ระบุไว้ในนิยามศัพท์ สัญญาข้อ 1 “อุปกรณ์ในระบบ” ซึ่งหมายถึง
อุปกรณ์ต่างๆ
ในโครงข่ายที่ประกอบเข้าเป็นระบบโทรคมนาคมและอุปกรณ์อื่นใดที่นำมาใช้ร่วมในระบบ อาทิ
อุปกรณ์เครื่องชุมสาย โครงข่ายตอนนอก
โครงข่ายต่อผ่านท้องถิ่นที่บริษัทจะจัดหาและโอนกรรมสิทธิ์ให้ ทศท ซึ่งบริษัทฯ
ต้องส่งมอบอุปกรณ์ในระบบที่ติดตั้งแล้วเสร็จให้แก่ ทีโอที
และให้อุปกรณ์ในระบบดังกล่าวตกเป็นกรรมสิทธิ์ของ ทีโอที ทันที และตลอดระยะเวลาตามสัญญานี้
บริษัทฯ ต้องบำรุงรักษาอุปกรณ์ในระบบที่ยกให้เป็นกรรมสิทธิ์ของ ทีโอที
ให้อยู่ในสภาพใช้งานได้ดีตลอดเวลาในระดับที่ไม่ต่ำกว่ามาตรฐานที่ ทีโอที ใช้อยู่ในโครงข่าย ทีโอที

จากการทำสัญญาร่วมการงานฯ ดังกล่าว บริษัทฯ มีสิทธิ ดังนี้

- สิทธิที่จะใช้ ครอบครอง และบำรุงรักษาอุปกรณ์ในระบบ ที่ดิน อาคาร และทรัพย์สินอื่นใดที่บริษัทฯ
ได้จัดหามาและโอนกรรมสิทธิ์ให้แก่ ทีโอที หรือโอนสิทธิการเช่าให้แก่ ทีโอที แล้วแต่กรณี
สิทธิในการแสวงหาประโยชน์จากอุปกรณ์ในระบบ ที่ดิน อาคารและทรัพย์สินอื่นใดตามสัญญา

- สิทธิได้รับผลประโยชน์ตอบแทน ตามที่ บริษัทฯ จะได้ทำความตกลงกับ ทีโอที
กรณีบุคคลอื่นนำบริการพิเศษมาผ่านโครงข่ายบริษัทฯ

- สิทธิได้รับผลประโยชน์ตอบแทน ตามที่ บริษัทฯ จะได้ทำความตกลงกับ ทีโอที กรณี ทีโอที
นำบริการพิเศษมาใช้ผ่านโครงข่ายบริษัทฯ

- สิทธิที่จะได้รับค่าเสียหาย หรือ ค่าชดเชย กรณี ทีโอที ตัดทอนสิทธิของบริษัทฯ

- สิทธิที่สามารถใช้ที่ดิน อาคาร และวัสดุอุปกรณ์ต่างๆ ของ ทีโอที เท่าที่ ทีโอที
จะพิจารณาอนุญาตโดย
ไม่เสียค่าใช้จ่าย

จากการดำเนินการตามสัญญาร่วมการงานฯ นั้น ทีโอที จะเป็นผู้ดำเนินการเก็บเงินจากผู้เช่า
(ผู้ใช้บริการ) โดยเงินค่าบริการในส่วนของโทรศัพท์ 2 ล้านเลขหมาย ทีโอที
จะแบ่งรายได้ที่ได้รับจริงก่อนหักค่าใช้จ่ายให้บริษัทฯ ในอัตราร้อยละ 84 และ
เงินค่าบริการในส่วนของโทรศัพท์ 6 แสนเลขหมาย ทีโอที
จะแบ่งรายได้ที่ได้รับจริงก่อนหักค่าใช้จ่ายให้บริษัทฯ ในอัตราร้อยละ 79

สิทธิในการบอกเลิกสัญญาร่วมการงานและร่วมลงทุนฯ

- ทีโอที มีสิทธิบอกเลิกสัญญาในกรณีต่อไปนี้ โดยก่อนใช้สิทธิบอกเลิกนี้
หากเป็นกรณีที่ไม่สามารถแก้ไขได้ ทีโอที จะมีหนังสือถึงบริษัทฯ ล่วงหน้าไม่น้อยกว่า 1 เดือน
แต่หากเป็นกรณีที่แก้ไขได้ ทีโอที จะมีหนังสือบอกกล่าวมาที่บริษัทฯ ให้ปฏิบัติให้ถูกต้อง
หรือปรับปรุงภายในเวลาที่ ทีโอที กำหนด แต่ต้อง
ไม่น้อยกว่า 6 เดือน หากบริษัทฯ ไม่สามารถปรับปรุงได้ในเวลา ทีโอที มีสิทธิบอกเลิกได้

  - บริษัทฯ ทำผิดกฎหมายเกี่ยวกับการป้องกันภัยพิบัติสาธารณะ หรือความมั่นคงของรัฐ

  - บริษัทฯ ถูกศาลมีคำสั่งพิทักษ์ทรัพย์เด็ดขาดในคดีล้มละลาย

  - บริษัทฯ จงใจผิดสัญญาในสาระสำคัญอย่างต่อเนื่อง

- บริษัทฯ ไม่มีสิทธิเลิกสัญญา เว้นแต่กรณีต่อไปนี้ โดยก่อนใช้สิทธิบอกเลิกสัญญา บริษัทฯ
ต้องมีหนังสือบอกกล่าว ทีโอที ให้ทำการแก้ไขหรือปฏิบัติให้ถูกต้อง ภายในเวลาที่บริษัทฯ กำหนด
แต่ต้องไม่น้อยกว่า 6 เดือน หาก ทีโอที ไม่สามารถปรับปรุงหรือแก้ไข บริษัทฯ
จะแจ้งเป็นหนังสือบอกเลิกไปยัง ทีโอที

  - ทีโอที จงใจผิดสัญญาในสาระสำคัญอย่างต่อเนื่อง จนเป็นเหตุให้บริษัทฯ
  ไม่อาจปฏิบัติตามสัญญาได้

  - รัฐบาล หน่วยงานของรัฐ หรือ ทีโอที ยกเลิกสิทธิหรือดำเนินการอย่างใดเป็นเหตุให้บริษัทฯ
  เสื่อมสิทธิมีผลกระทบกระเทือนต่อการดำเนินงานของบริษัทฯ อย่างมาก
  จนไม่สามารถประกอบกิจการตามสัญญาได้

  - บริษัทฯ ไม่ได้รับเงินส่วนแบ่งที่เกี่ยวข้องหรือเงินอื่นใดตามที่ระบุในสัญญา

2.
สัญญาอนุญาตให้ดำเนินกิจการให้บริการให้เช่าวงจรสื่อสัญญาณความเร็วสูงผ่านโครงข่ายมัลติมีเดีย
ระหว่าง บมจ. ทีโอที (องค์การโทรศัพท์แห่งประเทศไทย ในขณะนั้น) และ บจ. ทรู มัลติมีเดีย
(บจ. เอเซีย มัลติมีเดีย ในขณะนั้น) สัญญาฯ นี้ทำเมื่อวันที่ 20 ตุลาคม 2540 โดยมีกำหนดเวลา
20 ปี โดยเริ่มนับตั้งแต่วันที่ลงนามในสัญญานี้

สัญญาฯ มีวัตถุประสงค์เพื่อ ดำเนินกิจการให้บริการให้เช่าวงจรสื่อสัญญาณความเร็วสูงทั้งระบบ
Digital และ Analog เพื่อให้บริการแก่ผู้ใช้บริการทั่วไป และผู้มีสิทธิ และ/หรือ
ได้รับสิทธิเป็นผู้ดำเนินการให้บริการผ่านโครงข่ายมัลติมีเดีย โดยลักษณะของสัญญาฯ เป็นลักษณะของ
Built-Transfer-Operate (BTO) โดย บริษัท ทรู มัลติมีเดีย จำกัด (“บริษัทฯ”) มีหน้าที่
ต้องโอนกรรมสิทธิ์ในเครื่องมือและอุปกรณ์ในระบบที่บริษัทฯ
ติดตั้งเพิ่มเติมขึ้นจากโครงข่ายมัลติมีเดียที่ใช้ในการให้บริการตามสัญญาให้ตกเป็นกรรมสิทธิ์ของ
ทีโอที และ บริษัทฯ ต้องทำการบำรุงรักษาบรรดาเครื่องมือและอุปกรณ์ในระบบซึ่งเป็นกรรมสิทธิ์ของ
ทีโอที ให้อยู่ในสภาพใช้งานได้ดีตลอดเวลา
หากอุปกรณ์หรือชิ้นส่วนใดสูญหายหรือเสียหายจนใช้การไม่ได้ บริษัทฯ
ต้องจัดหามาเปลี่ยนทดแทนหรือซ่อมแซมให้อยู่ในสภาพใช้การได้ดี ในการดำเนินการตามสัญญาฯ นี้
บริษัทฯ ได้จัดสรรหุ้นของบริษัทฯ จำนวน 18,525,000 หุ้นให้แก่ ทีโอที โดย ทีโอที
ไม่ต้องชำระค่าหุ้นดังกล่าว

จากการทำสัญญาฯ บริษัทฯ มีสิทธิ ดังนี้

- สิทธิแต่เพียงผู้เดียวในการครอบครองทรัพย์สินที่ตกเป็นกรรมสิทธิ์ของ ทีโอที

- สิทธิใช้พื้นที่ภายในอาคารของ ทีโอที ที่จะทำการติดตั้งระบบวงจรความเร็วสูง

- สิทธิเช่าโครงข่ายของ ทีโอที ตามอัตราที่ ทีโอที กำหนดเพื่อนำไปให้บริการ

- สิทธิในการเชื่อมต่อโครงข่ายเข้ากับชุมสายและโครงข่ายโทรคมนาคมของ ทีโอที

สิทธิในการบอกเลิกสัญญาฯ ตามสัญญา ทีโอที มีสิทธิบอกเลิกสัญญาได้ หากบริษัทฯ
ไม่สามารถดำเนินกิจการงานตามสัญญานี้ตามปกติธุระ หรือปฏิบัติผิดสัญญาข้อหนึ่งข้อใด

3. สัญญาให้ดำเนินการให้บริการวิทยุคมนาคมระบบเซลลูล่า Digital PCN (Personal
Communication Network) 1800 ระหว่าง บมจ. กสท โทรคมนาคม
(การสื่อสารแห่งประเทศไทย ในขณะนั้น) และ
บจ. ทรู มูฟ (บจ. ไวร์เลส คอมมูนิเคชั่นส์ เซอร์วิส) เมื่อวันที่ 20 มิถุนายน 2539
โดยมีกำหนดระยะเวลา 17 ปี
(วันที่ 20 มิถุนายน 2539 - วันที่ 15 กันยายน 2556) และแก้ไขครั้งที่ 1 เมื่อวันที่ 23
กุมภาพันธ์ 2543 และแก้ไขครั้งที่ 2 เมื่อวันที่ 8 กันยายน 2543

โดยสัญญาให้ดำเนินการฯ มีวัตถุประสงค์ เพื่อ
ดำเนินการจัดการให้มีและให้บริการวิทยุคมนาคมระบบเซลลูล่า Digital PCN (Personal
Communication Network) 1800 ในช่วงคลื่นความถี่วิทยุคมนาคม ระหว่าง 1710 MHz ถึง
1722.6 MHz และ 1805 MHz ถึง 1817.6 MHz ในพื้นที่ต่างๆ ทั่วประเทศ
โดยสัญญาให้ดำเนินการมีลักษณะของ Built-Transfer-Operate (BTO) โดย บริษัท ทรู มูฟ
จำกัด (“บริษัทฯ”) มีหน้าที่ในการสร้างและโอน เครื่องและอุปกรณ์ทั้งหมด
ซึ่งประกอบด้วยเครื่องอุปกรณ์ชุมสาย ระบบควบคุม ระบบ Billing ระบบเชื่อมโยง
เครื่องและอุปกรณ์สถานีเครือข่าย เครื่องมือและอุปกรณ์ตรวจซ่อม
เครื่องทดสอบและเครื่องอุปกรณ์อื่นๆ สำหรับ ให้บริการตามสัญญานี้
รวมทั้งอะไหล่ของเครื่องและอุปกรณ์ดังกล่าว รวมทั้ง บริษัทฯ มีหน้าที่ในการจัดหาสถานที่ติดตั้ง /
เครื่องและอุปกรณ์ทั้งหมดในการใช้ให้บริการ พร้อมจัดทำประกันภัย
และดำเนินการจัดตั้งและขยายเครือข่าย และจัดให้บริการจัดการฝึกอบรมและดูงานให้เจ้าหน้าที่
ของ บริษัท กสท โทรคมนาคม จำกัด (มหาชน) (“กสท”) โดยบริษัทฯ มีสิทธิในการให้บริการ
วิทยุคมนาคมระบบเซลลูล่า Digital PCN (Personal Communication Network) 1800
ทั่วประเทศ

สำหรับผลประโยชน์ตอบแทนขั้นต่ำ และ ผลประโยชน์ตอบแทนตลอดอายุสัญญาเป็นรายปี
มีรายละเอียดดังนี้

- ผลประโยชน์ตอบแทนขั้นต่ำตลอดอายุสัญญา รวมเป็นเงินไม่ต่ำว่า 5,046.08 ล้านบาท
โดยแบ่งชำระเป็น รายปี

-   ปีที่ 1 (16 มิ.ย.40 - 15 ก.ย.40) 4.5 ล้านบาท

-   ปีที่ 2 (16 ก.ย.40 - 15 ก.ย.41) 16.58 ล้านบาท

-   ปีที่ 3 (16 ก.ย.41 - 15 ก.ย.42) ยกเว้นไม่ต้องชำระ

-   ปีที่ 4 (16 ก.ย.42 - 15 ก.ย.43) ยกเว้นไม่ต้องชำระ

-   ปีที่ 5 (16 ก.ย..43 - 15 ก.ย.44) 15 ล้านบาท

-   ปีที่ 6 (16 ก.ย..44 - 15 ก.ย.45) 30 ล้านบาท

-   ปีที่ 7 (16 ก.ย..45 - 15 ก.ย.46) 45 ล้านบาท

-   ปีที่ 8 (16 ก.ย..46 - 15 ก.ย.47) 240 ล้านบาท

-   ปีที่ 9 (16 ก.ย..47 - 15 ก.ย.48) 280 ล้านบาท

-   ปีที่ 10 (16 ก.ย..48 - 15 ก.ย.49) 320 ล้านบาท

-   ปีที่ 11 (16 ก.ย..49 - 15 ก.ย.50) 350 ล้านบาท

-   ปีที่ 12 (16 ก.ย..50 - 15 ก.ย.51) 380 ล้านบาท

-   ปีที่ 13 (16 ก.ย..51 - 15 ก.ย.52) 580 ล้านบาท

-   ปีที่ 14 (16 ก.ย..52 - 15 ก.ย.53) 646 ล้านบาท

-   ปีที่ 15 (16 ก.ย..53 - 15 ก.ย.54) 679 ล้านบาท

-   ปีที่ 16 (16 ก.ย..54 - 15 ก.ย.55) 730 ล้านบาท

-   ปีที่ 17 (16 ก.ย..55 - 15 ก.ย.56) 730 ล้านบาท

- ผลประโยชน์ตอบแทนตลอดอายุสัญญาเป็นรายปี
คิดเป็นร้อยละของรายได้ตามเกณฑ์สิทธิจากการให้บริการตามสัญญานี้ ก่อนหักค่าใช้จ่าย ค่าภาษี
และค่าธรรมเนียมต่างๆ ที่เกิดขึ้นจากการให้บริการนี้ ทั้งนี้ ค่าใช้จ่ายที่ต้องจ่ายให้แก่ ทีโอที
จะไม่นำมาคิดเป็นรายได้

-   ปีที่ 1 - 4 ร้อยละ 25

-   ปีที่ 5 - 10 ร้อยละ 20

-   ปีที่ 11 - 15 ร้อยละ 25

-   ปีที่ 16 - 17 ร้อยละ 30

  สิทธิในการบอกเลิกสัญญาให้ดำเนินการฯ มีดังนี้

- กสท บอกเลิกเนื่องจากบริษัทฯ ไม่ปฏิบัติตามสัญญา หรือปฏิบัติผิดสัญญาข้อใดข้อหนึ่งและทำให้ กสท
ได้รับความเสียหาย และบริษัทฯ มิได้ดำเนินการแก้ไขให้แล้วเสร็จภายใน 90 วัน
นับแต่วันที่ได้รับแจ้งเป็นหนังสือจาก กสท

- ทั้ง 2 ฝ่ายตกลงกันเลิกสัญญา

- กสท บอกเลิกสัญญา ในกรณีที่บริษัทฯ
ตกเป็นผู้ขาดคุณสมบัติตามกฎหมายว่าด้วยการประกอบธุรกิจของคนต่างด้าว และ กสท
ได้แจ้งให้บริษัทฯ ทราบเป็นหนังสือล่วงหน้าเป็นเวลาไม่น้อยกกว่า 90 วัน

หากมีการบอกเลิกสัญญาให้ดำเนินการฯ ทั้งในกรณีที่ กสท เป็นผู้บอกเลิกและกรณีที่บริษัทฯ เป็น
ผู้บอกเลิก

- บริษัทฯ ไม่มีภาระต้องจ่ายผลประโยชน์ตอบแทนขั้นต่ำ สำหรับระยะเวลาของสัญญาที่เหลืออยู่

- หากการเลิกสัญญาเกิดขึ้นโดยมิใช่ความผิดของ บริษัทฯ แล้ว บริษัทฯ
ไม่มีหน้าที่ต้องชำระผลประโยชน์ ตอบแทนขั้นต่ำ

- กรณีการเลิกสัญญาเกิดจาก บริษัทฯ แล้ว บริษัทฯ ไม่มีหน้าที่ต้องชำระผลประโยชน์ตอบแทนขั้นต่ำ
เพราะ ข้อกำหนดของสัญญาเป็นการประกันรายได้ให้แก่ กสท โดยกำหนดวิธีการคำนวณเป็นร้อยละ
(เปอร์เซนต์) ของรายได้ เมื่อมีการเลิกสัญญารายได้ที่เกิดขึ้นจึงเป็น ศูนย์
ผลประโยชน์ที่ต้องชำระต่อ กสท จึงคำนวณจาก ศูนย์ จึงไม่สามารถเรียกได้อีก

4. สัญญาร่วมดำเนินกิจการให้บริการโทรทัศน์ทางสายระบบบอกรับเป็นสมาชิก ระหว่าง บมจ.
อสมท (องค์การสื่อสารมวลชนแห่งประเทศไทย ในขณะนั้น) และ บมจ. ทรู วิชั่นส์ เคเบิ้ล (บมจ.
ไทยเคเบิ้ลวิชั่น ในขณะนั้น) โดยมีระยะเวลา 25 ปี นับตั้งแต่วันที่ 1 มกราคม 2538 ถึงวันที่ 31
ธันวาคม 2562 และ
มีการแก้ไขเพิ่มเติมครั้งที่ 1 เมื่อวันที่ 7 กันยายน 2537 มีการแก้ไขเพิ่มเติมครั้งที่ 2 เมื่อวันที่
9 พฤศจิกายน 2537 แก้ไขเพิ่มเติมครั้งที่ 3 เมื่อวันที่ 17 เมษายน 2541 และ
แก้ไขเพิ่มเติมครั้งที่ 4
เมื่อวันที่ 8 ตุลาคม 2552 และ ข้อตกลงระหว่าง บมจ. อสมท และ บมจ. ทรู วิชั่นส์ เคเบิ้ล
เมื่อวันที่
8 ตุลาคม 2552

โดยสัญญานี้มีวัตถุประสงค์ เพื่อ ร่วมดำเนินกิจการให้บริการโทรทัศน์ทางสายระบบบอกรับเป็นสมาชิก
โดย บริษัท ทรู วิชั่นส์ เคเบิ้ล จำกัด (มหาชน) (“บริษัทฯ”)
มีสิทธิในการดำเนินกิจการให้บริการโทรทัศน์ทางสายระบบบอกรับเป็นสมาชิก

โดย บริษัทฯ มีหน้าที่ต้องปฏิบัติตามสัญญา โดยต้องส่งมอบ
ทรัพย์สินทั้งหมดรวมทั้งส่งมอบอุปกรณ์เครื่องรับทั้งหมด ให้ บริษัท อสมท จำกัด (มหาชน)
(“อสมท”) ได้แก่ อุปกรณ์การขนส่ง ได้แก่ อุปกรณ์ Headend, อุปกรณ์ห้องส่ง ต้องมอบให้แก่
อสมท ภายใน 1 มกราคม 2538 ไม่ต่ำกว่า 50 ล้านบาท และต้องส่งมอบให้แก่ อสมท ภายใน 5
ปี นับจากวันที่ทำสัญญาแก้ไขเพิ่มเติมครั้งที่ 2 (9 พฤศจิกายน 2537) มีมูลค่าไม่น้อยกว่า 120
ล้านบาท และ อุปกรณ์การรับ ได้แก่ ระบบ Set Top Converter ของสมาชิก ต้อง
ส่งมอบให้เป็นกรรมสิทธิ์ของ อสมท เมื่อสิ้นสุดสัญญาลง โดย บริษัทฯ
เป็นผู้ต้องลงทุนทั้งหมดเพื่อใช้ในดำเนินกิจการไม่น้อยกว่า 100 ล้านบาท
เป็นค่าใช้จ่ายในการจัดหาเครื่องมืออุปกรณ์ต่างๆ และ หน้าที่ในการบำรุงรักษาอุปกรณ์และเครื่องมือ
ให้อยู่ในสภาพใช้งานได้ตลอดเวลา ซึ่งในการดำเนินการตามสัญญานี้ บริษัทฯ
ตกลงจ่ายค่าตอบแทนในการเข้าร่วมดำเนินกิจการเป็นเงินร้อยละ 6.5 ของรายได้ทั้งหมดแต่ละปี
ก่อนหักค่าใช้จ่ายใดๆ

สิทธิในการบอกเลิกสัญญา ตามสัญญากำหนดว่า หาก บริษัทฯ ไม่ปฏิบัติตามสัญญาในข้อหนึ่ง
ข้อใด อสมท จะแจ้งเป็นลายลักษณ์อักษรให้ปฏิบัติตามสัญญาให้ถูกต้องในเวลาอันสมควร หากบริษัทฯ
ไม่ยอมปฏิบัติให้ถูกต้องในเวลา บริษัทฯ ต้องแจ้งเหตุผลเป็นลายลักษณ์อักษรให้ อสมท ทราบ เมื่อ
อสมท พิจารณาคำชี้แจงแล้ว จะแจ้งให้บริษัทฯ
ทราบและปฏิบัติให้ถูกต้องในกำหนดเวลาอันควรอีกครั้ง หากบริษัทฯ
ไม่ปฏิบัติให้ถูกต้องในกำหนดครั้งนี้ อสมท มีสิทธิเรียกค่าเสียหาย หรือ ให้งดให้บริการ
และ/หรือมีสิทธิบอกเลิกสัญญาได้ทันที และในกรณีถ้ามติ
ครม.เป็นว่ามีความจำเป็นเพื่อความมั่นคงของรัฐ อสมท
มีสิทธิบอกเลิกสัญญาทั้งหมดหรือบางส่วนได้โดยแจ้งให้บริษัททราบล่วงหน้าไม่น้อยกว่า 180 วัน

5. สัญญาร่วมดำเนินกิจการให้บริการโทรทัศน์ระบบบอกรับเป็นสมาชิก ระหว่าง บมจ. อสมท
(องค์การสื่อสารมวลชนแห่งประเทศไทย ในขณะนั้น) และ บมจ. ทรู วิชั่นส์ (บมจ.
อินเตอร์เนชั่นแนล บรอดคาสติ้ง คอร์ปอร์เรชั่น ในขณะนั้น) โดยมีระยะเวลา 25 ปี นับตั้งแต่วันที่
1 ตุลาคม 2532 ถึง วันที่ 30 กันยายน 2557 และมีการแก้ไขเพิ่มเติมครั้งที่ 1 เมื่อวันที่19
พฤษภาคม 2537 และ แก้ไขเพิ่มเติมครั้งที่ 2 เมื่อวันที่ 17 เมษายน 2541 แก้ไขเพิ่มเติมครั้งที่ 3
เมื่อวันที่ 8 ตุลาคม 2552 และ บันทึกข้อตกลงระหว่าง บมจ. อสมท และ บมจ. ทรู วิชั่นส์
เมื่อวันที่ 8 ตุลาคม 2552

โดยสัญญานี้มีวัตถุประสงค์ เพื่อร่วมดำเนินกิจการให้บริการโทรทัศน์ระบบบอกรับเป็นสมาชิก
และบริษัท ทรู วิชั่นส์ จำกัด (มหาชน) (“บริษัทฯ”)
ได้สิทธิในการดำเนินกิจการให้บริการโทรทัศน์ระบบบอกรับเป็นสมาชิก
โดยมีหน้าที่ในการต้องลงทุนทั้งหมดเพื่อใช้ในดำเนินกิจการไม่น้อยกว่า 50 ล้านบาท
เป็นค่าใช้จ่ายในการจัดหาเครื่องมืออุปกรณ์ต่างๆ
และต้องส่งมอบทรัพย์สินทั้งหมดรวมทั้งส่งมอบอุปกรณ์เครื่องรับทั้งหมด ให้ อสมท ได้แก่
อุปกรณ์การส่ง ได้แก่ อุปกรณ์เครื่องส่ง อุปกรณ์ห้องส่ง และสายอากาศภาคส่ง
เพื่อดำเนินการในระบบ MMDS โดยส่งมอบให้ อสมท ภายใน 180 วัน นับตั้งแต่วันทำสัญญา
(วันที่17 เมษายน 2532) โดยมีมูลค่ารวมไม่ต่ำกว่า 50 ล้านบาท
และต้องส่งมอบอุปกรณ์จากการขยายบริการตามสัญญาแก้ไขเพิ่มเติมครั้งที่ 1 ให้ อสมท ภายใน 3 ปี
นับจากวันทำสัญญา (วันที่ 19 พฤษภาคม 2537) มีมูลค่ารวมไม่น้อยกว่า 120 ล้านบาท และ
อุปกรณ์เครื่องรับ ได้แก่ ระบบสายอากาศของสมาชิก (Down Converter)
รวมทั้งอุปกรณ์ป้องกันไม่ให้ผู้อื่นที่มิใช่สมาชิกรับสัญญาณได้ ต้องส่งมอบให้เป็นกรรมสิทธิ์ อสมท
เมื่อสัญญาสิ้นสุดลง รวมทั้งหน้าที่ในการโอนสิทธิ์ในคลื่นความถี่ 2507 - 2517 MHz และ 2521 -
2528 MHz ที่ได้รับจากคณะกรรมการประสานงานและบริหารความถี่วิทยุแห่งชาติ และอีก 1
คลื่นความถี่ที่ได้รับจากคณะกรรมการประสานงานการจัดและบริหารคลื่นความถี่ให้ อสมท ภายใน
180 วัน (นับแต่วันที่ 17 เมษายน 2532) ซึ่งในการดำเนินการตามสัญญานี้ บริษัทฯ
ตกลงจ่ายค่าตอบแทนในการเข้าร่วมดำเนินกิจการเป็นเงินร้อยละ 6.5 ของรายได้ทั้งหมดแต่ละปี
ก่อนหักค่าใช้จ่ายใดๆ

สิทธิในการบอกเลิกสัญญา ตามสัญญากำหนดว่า หาก บริษัทฯ ไม่ปฏิบัติตามสัญญาในข้อหนึ่ง
ข้อใด อสมท จะแจ้งเป็นลายลักษณ์อักษรให้ปฏิบัติตามสัญญาให้ถูกต้องในเวลาอันสมควร หากบริษัทฯ
ไม่ยอมปฏิบัติให้ถูกต้องในเวลา บริษัทฯ ต้องแจ้งเหตุผลเป็นลายลักษณ์อักษรให้ อสมท ทราบ เมื่อ
อสมท พิจารณาคำชี้แจงแล้ว จะแจ้งให้บริษัทฯ
ทราบและปฏิบัติให้ถูกต้องในกำหนดเวลาอันควรอีกครั้ง หากบริษัทฯ
ไม่ปฏิบัติให้ถูกต้องในกำหนดครั้งนี้ อสมท มีสิทธิเรียกค่าเสียหาย หรือ ให้งดให้บริการ และ/หรือ
มีสิทธิบอกเลิกสัญญาได้ทันที และในกรณีถ้ามติ ครม.เป็นว่ามีความจำเป็นเพื่อความมั่นคงของรัฐ
อสมท มีสิทธิบอกเลิกสัญญาทั้งหมดหรือบางส่วนได้โดยแจ้งให้บริษัทฯ ทราบล่วงหน้าไม่น้อยกว่า 180
วัน